<classify> WAKULIMA wilayani Kibaha wametakiwa kuunda kamati zao ili kushughulikia migogoro inayojitokeza baina yao na wafugaji, kwani kumekuwa na ugomvi wa mara kwa mara baina ya makundi hayo.Hayo yalisemwa na mkuu wa wilaya ya Kibaha Assumter Mshama baada ya kupokea malalamiko ya wakulima kwenye maeneo mbalimbali wakidai kupigwa na wafugaji mara wanapohoji kwa nini wanalisha mifugo kwenye mashamba yao kwenye Halmashauri ya wilaya ya Kibaha.Mshama alisema wafugaji wamekuwa wakilalamikiwa na wakulima kuwa wanalisha mifugo kwenye mashamba na wanapoouliza wanajikuta wanaambulia vipigo lakini hawana mtetezi wa kuwatetea hivyo njia mojawapo ya kupata ufumbuzi ni kuunda kamati ya majadiliano.Wafugaji wenyewe wana kamati ya wafugaji kuanzia ngazi ya chini hadi taifa hivyo na wakulima ni vema nao wakaunda kamati zao kwa ajili ya kujadili mara linapotokea tatizo la wafugaji kulisha kwenye mashamba hii itasaidia kufikia muafaka wa matatizo hayo, alisema Mshama. Alisema kuwa wafugaji wakipatwa na tatizo wana watetezi wao hali ambayo inawasaidia kutatua matatizo yanapojitokeza lakini wakulima hawana umoja jambo ambalo linawafanya wakose haki zao za msingi lakini umefika wakati wa kujikwamua kwenye changamoto hizi.Mkiwa na kamati itakuwa ni rahisi kutatua matatizo yatakayokuwa yanawakumba tofauti na sasa kila mtu kujipigania kivyake hali ambayo itafanya matatizo yasiishe lakini kamati zenu zitawasaidia kutatua changamoto na kuleta maridhiano maana nimechoka kusikia kila mahali ni kilio cha wafugaji ifike wakati sasa kuwa na chombo cha kuwatetea, alisema Mshama.  <topic>: KITAIFA 